শ্বেতাগোঁন মহাচৈত্য

শ্বেতাগোঁন মহাচৈত্য (বর্মী: ရွှေတိဂုံဘုရား, MLCTS (মিয়ানমার ভাষা কমিশন লিপ্যন্তরন পদ্ধতি): shwe ti. gon bhu. ra:, IPA: [ʃwèdəɡòʊɰ̃ pʰəjá]; মোন: ကျာ်ဒဂုၚ်), যার সরকারি নাম Shwedagon Zedi Taw বা শ্বেতাগোঁন জ়েদি তও (বর্মী: ရွှေတိဂုံစေတီတော်, [ʃwèdəɡòʊɰ̃ zèdìdɔ̀], আক্ষরিক অর্থে ‘স্বর্ণ তাগোঁন চৈত্য’), এবং যা মহান তাগোঁন চৈত্য বা স্বর্ণচৈত্য নামেও পরিচিত, এটি মিয়ানমারের ইয়াঙ্গুন নগরে অবস্থিত এক স্বর্ণমণ্ডিত বৌদ্ধস্তূপ। 

শ্বেতাগোঁন মহাচৈত্য মিয়ানমারের সর্বাধিক পবিত্র বৌদ্ধ চৈত্য, কারণ প্রচলিত বিশ্বাস অনুযায়ী এতে বর্তমান কল্পের চারজন অতীত বুদ্ধের ধাতু-অবশেষ অবস্থিত। এই ধাতুগুলির মধ্যে রয়েছে ক্রকুচ্ছন্দ বুদ্ধের দণ্ড, কনকমুনি বুদ্ধের জলছাঁকনি, কাশ্যপ বুদ্ধের বস্ত্রের একটি অংশ, এবং গৌতম বুদ্ধের মস্তক থেকে নেওয়া আটটি কেশরাশি।

৫১ মিটার (১৬৭ ফুট) উচ্চ সিঙ্গুত্তর পর্বতের ওপর নির্মিত, ১১২ মিটার (৩৬৭ ফুট) উঁচু এই চৈত্য সমুদ্রপৃষ্ঠ থেকে প্রায় ১৭০ মিটার (৫৬০ ফুট) উচ্চতায় অবস্থিত, এবং ইয়াঙ্গুন নগরের আকাশরেখায় এটি প্রাধান্য বিস্তার করে আছে। ইয়াঙ্গুন নগরের অঞ্চলবিন্যাস বিধি অনুযায়ী ভবনের সর্বোচ্চ উচ্চতা সমুদ্রপৃষ্ঠ থেকে ১২৭ মিটার (৪১৭ ফুট) — অর্থাৎ চৈত্যটির উচ্চতার ৭৫ শতাংশ — নির্ধারিত হয়েছে, যাতে শ্বেতাগোঁন মহাচৈত্য নগরের আকাশরেখায় তার প্রাধান্য বজায় রাখতে পারে।

 ইতিহাস 

বাম|থাম্ব|১৮২৫ খ্রিষ্টাব্দে মহাতাগোঁন চৈত্যের দৃশ্য, যা মহামান্য রানির ৮৯তম রেজিমেন্টের লেফটেন্যান্ট জোসেফ মুরের অঙ্কনের উপর ভিত্তি করে তৈরি একটি মুদ্রণচিত্র; এটি ১৮২৫–১৮২৬ খ্রিষ্টাব্দে প্রকাশিত ১৮টি দৃশ্যের একটি লিথোগ্রাফি পোর্টফোলিওর অংশ
থাম্ব|১৮২৪–১৮২৬ খ্রিষ্টাব্দে মহা তাগোঁন চৈত্যের প্রাঙ্গণের দৃশ্য
বাম|থাম্ব|১৮৯০-এর দশকে শ্বেতাগোঁন মহাচৈত্য

জনশ্রুতি অনুসারে, শ্বেতাগোঁন মহাচৈত্য নির্মিত হয়েছিল প্রায় আড়াই হাজার বছর আগে — যখন বুদ্ধ জীবিত ছিলেন — ফলে এটি বিশ্বের প্রাচীনতম বৌদ্ধ স্তূপ হিসেবে বিবেচিত হয়। বুদ্ধবংশ অনুসারে, উক্কলাজনপদের দুই বণিক, তপুস্স এবং ভল্লিক, বোধগয়ার মধ্য দিয়ে যাত্রাকালে বুদ্ধের সঙ্গে সাক্ষাৎ করেন। সেই সময় বুদ্ধ রাজায়তন বৃক্ষের নিচে বসে সদ্যপ্রাপ্ত বুদ্ধত্বের আনন্দে নিমগ্ন ছিলেন। তিনি তাঁদের প্রদত্ত চিড়ের পিঠা ও মধু গ্রহণ করেন এবং প্রতিদানে তাঁদের কিছু ধর্মাদেশনা প্রদান করেন। এভাবে, তাঁরা বুদ্ধের ধর্মাশ্রয় গ্রহণকারী প্রথম গার্হস্থ শিষ্য হন।   বুদ্ধ ঐ দুই বণিককে তাঁর মস্তক থেকে আটটি কেশরাশি প্রদান করেন এবং সেই ধাতুগুলি সংরক্ষণের জন্য একটি স্তূপ নির্মাণের নির্দেশ দেন। বণিকরা  দগৌঁন্-এর রাজা ওক্কালাপাকে আটটি চুলের সুতা উপহার দিয়েছিলেন, যিনি বর্তমান মায়ানমারের সিঙ্গুত্তরা পাহাড়ের একটি স্তূপে পূর্ববর্তী তিন বুদ্ধের  (ক্রকুচ্ছন্দ, কনকমুনি এবং কাশ্যপ) কিছু অবশেষ সহ এই সুতাগুলি স্থাপন করেছিলেন। 

রাজকীয় ইতিবৃত্তে এই চৈত্য বা প্যাগোডার প্রথম উল্লেখ পাওয়া যায় ১৩৬২/৬৩ খ্রিস্টাব্দে (৭২৪ বর্মী অব্দ) যখন মার্তবান-হংসাবতীর রাজা বিঞ্ঞা ঊঃ, চৈত্যটির উচ্চতা বাড়িয়ে ১৮ মিটার (৫৯ ফুট) করেন। সমসাময়িক শিলালিপির প্রমাণ, হংসাবতীর রাজা ধম্মচেতীর (শাসনকাল ১৪৭১-১৪৯২) রাজত্বকালের শ্বেতাগোঁন মহাচৈত্য শিলালিপিতে ১৪৩৬ সাল থেকে চৈত্যের মেরামতের একটি তালিকা দেখানো হয়েছে। বিশেষ করে, রানী শিঁন্ স বু, (শাসনকাল ১৪৫৪–১৪৭১) এর উচ্চতা ৪০ মিটার (১৩০ ফুট) পর্যন্ত বৃদ্ধি করেন এবং নতুন কাঠামোটিকে সোনার পাতে মুড়ে দেন। ষোড়শ শতাব্দীর শুরু নাগাদ শ্বেতাগোঁন মহাচৈত্য ব্রহ্মদেশের সবচেয়ে বিখ্যাত বৌদ্ধ তীর্থস্থানে পরিণত হয়েছিল।

পরবর্তী শতাব্দীগুলিতে ধারাবাহিক ভূমিকম্পের ফলে ক্ষতি হয়েছে। সবচেয়ে বেশি ক্ষতি হয়েছিল ১৭৬৮ সালের এক ভূমিকম্পে, যা স্তূপটির উপরের অংশ ভেঙে ফেলেছিল, কিন্তু ১৭৭৫ সালে রাজা স্সিঁফ্যুউশিঁন্ এটিকে ৯৯ মিটারের (৩২৫ ফুট) বর্তমান উচ্চতায় উন্নীত করেন (ছত্রের উচ্চতা গণনা না করে)। ব্রিটিশদের দ্বারা নিম্ন বার্মা দখলের প্রায় দুই দশক পর, ১৮৭১ সালে রাজা মিঁন্দৌঁন্ একটি নতুন ছত্র দান করেন। ১৯৭০ সালের অক্টোবরে একটি মাঝারি মাত্রার ভূমিকম্পের ফলে ছত্রের দণ্ডটি তার সঠিক অবস্থান থেকে সরে গিয়েছিল; সমস্যাটি সমাধানের জন্য ব্যাপক মেরামতের প্রয়োজন হয়েছিল।

দেশের বৃহত্তম প্যাগোডা উৎসব, শ্বেতাগোঁন মহাচৈত্য উৎসব, ঐতিহ্যবাহী বর্মী বর্ষপঞ্জির তাবওঙ্ মাসের অমাবস্যায় শুরু হয় এবং পূর্ণিমা পর্যন্ত চলতে থাকে। এই মহাচৈত্যটি ইয়াঙ্গুন শহরের ঐতিহ্যের তালিকায় রয়েছে।

তথ্যসূত্র

বহিঃসংযোগ

বিষয়শ্রেণী:মিয়ানমারের দর্শনীয় স্থান
বিষয়শ্রেণী:মিয়ানমারের ঐতিহাসিক স্থান
বিষয়শ্রেণী:৬ষ্ঠ শতাব্দীতে এশিয়ায় প্রতিষ্ঠিত